**Vi tror på handling!**

**Kjære klima- og miljøvernminister Tine Sundtoft,**

Velkommen til Polen! Som representanter fra tre ulike religioner og forskjellige kirkesamfunn i Norge, er vi til stede i Warszawa for å følge forhandlingene under FNs klimatoppmøte, COP 19. Vi er her for å oppfordre til en forsvarlig forvaltning av skaperverket, og vi – som troende mennesker – vil bruke vår stemme til å bli hørt av de ansvarlige lands forhandlingsledere og ministere. Derfor skriver vi til deg.

Her i Warszawa møter vi mennesker fra hele kloden. Alle land er representert. Det gjør inntrykk på oss å møte medmennesker fra land som er utsatt for dødelige klimaendringer. Delegasjonslederen fra Filippinene har fått mye oppmerksomhet og sympati de siste dagene. Ofrene er våre søstre og brødre, og de må møtes med mer enn sympati. De må møtes med konkrete garantier om at verden vil stå sammen med dem. Det er også andre som er rammet: Flom, tørke, ekstremvær, skogbranner og issmelting, gjør livet svært vanskelig mange steder på kloden. Den nylig publiserte 5. klimarapporten fra FNs klimapanel viser at en stadig større del av klimaendringene er menneskeskapte. Vi vet at det er rike land som Norge som slipper ut mest klimagasser, og som dermed er med på å forårsake og forsterke disse lidelsene. De fattigste landene forurenser mindre enn oss, men betaler den høyeste prisen. Dette er dypt urettferdig. Som troende inspireres vi til å elske og beskytte alt som er skapt, og spesielt tale de svakestes sak.

Vi trenger et radikalt grønt skifte de nærmeste årene: Et skifte hvor vi unngår økte CO2-utslipp ved å la de fossile ressursene ligge. Vi trenger en endring mot et bærekraftig samfunn basert på fornybar energi, og en forvaltning av skaperverket som ikke ødelegger menneskers livsgrunnlag. Vi trenger et verdenssamfunn som ikke forsterker den skjeve fordelingen av jordens ressurser mellom mennesker. Vi vil at du som klima- og miljøminister skal ta en lederrolle i dette arbeidet.

Kjære Tine Sundtoft, akkurat nå er det er viktig at du har med deg løfter om penger hit til Warszawa. Norge må handle i form av konkret økonomisk støtte, og vilje til å kutte mer i egne utslipp. Det er dette som er å ha en pådriverrolle.

Det er skrikende behov for klimatilpasning i fattige land, og for en rettferdig byrdefordeling som står i forhold til ressurser, kapasitet og ansvar. Dette handler om rettferdighet, og det handler om tillit mellom rike og fattige land.

Norge – verdens rikeste land – må gå foran. Vi håper du vil være modig, Tine Sundtoft, og våge å gå langt i konkrete tiltak for en mer rettferdig og ambisiøs klimaavtale. Vi som representerer ulike religioner, med et grunnleggende livssyn om skapningens og alle menneskers verdi vil støtte deg i dette. Lykke til med ditt viktige ansvar på våre vegne, på Norges vegne og på vegne av vår sivilisasjon! Det er det som står på spill.

|  |  |  |
| --- | --- | --- |
| Ingeborg Midttømme*Biskop, Den norske kirke* | Ebraima Saidy*Imam, Islamsk Råd Norge* | Naomi Sender *Det Mosaiske Trossamfund* |
| Ingrid Rosendorf Joys*Den katolske kirke* | Idun Moe*Den Evangelisk Lutherske Frikirke* | Elin F. Sæverås*Norges Kristne Råd* |
| Per Ivar Våje *Skaperverk og Bærekraft* | Josef Ottersen*Unges Kristne Råd/ Norges Unge Katolikker* | Einar Tjelle*Mellomkirkelig råd for Den norske kirke* |